Гидроаденит

Гидроаденит (грекче hidrоs – тер жана adеn –без) – тер безинин стафилококк пайда кылуучу ириңдүү сезгениши. Көбүнчө колтук, кээде чурай бездери сезгенет. Толук жана терчил кишилерде көп учурайт. Көбүнчө организмдин начарлашы, теринин бышаруусу, колтуктун тердеши, колтук жүнүн кырганда жабыркатып алуу, витамин жетишсиздик, жеке гигиенаны сактабоо ж. б. себеп болот. Адегенде бир же бир нече катуу безчелер пайда болуп, алар тез чоңоёт, кызарып, кол тийгизбей ооруйт; кээде оорулуу чыйрыгып, денеси ысыйт. Мындай белгилер байкалганда дарыланбаса, өтүшүп кетип, абсцесске алып келет. Бул учурда хирург. операция жасалат. Ириңдүү сезгенүү күчөсө, оор кабылдоого сепсис, флегмона, лимфаденитке өтүп кетиши мүмкүн. Гидрадениттин алдын алууда жеке гигиенаны сактоо жана терчилдикти дарылоо керек. 
Категория:Медицина
 Колдонулган адабияттар 
 “Кыргызстан” улуттук энциклопедиясы: 2-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2007. 808 бет, илл. ISBN 978 9967-14-055 -4